વિશ્વામિત્રની વાત સાંભળીને રામની આંખ અહલ્યાને શોધવા લાગી, પણ અહલ્યા ક્યાય દેખાઈ નહિ, પણ શાપિત અહલ્યાની દ્રષ્ટિ રામ પર પડી કે તરત એક સુંદર નારી રૂપે અહલ્યા પ્રગટ થઇ. અહલ્યાનો આ ફ્લેશબેક છે. અહીં તમે જુઓ કે ઇન્દ્ર પાસે સત્તા હતી, ઇન્દ્રાસન હતું, અપ્પર લક્ષ્મી હતી એટલે જ ઇન્દ્ર્રની કામુકતા છાપરે ચડી ગઈ. અહલ્યા વિષે ખૂબ લખાયું છે હકીકતમાં અહલ્યા શીલા નહોતી બની ગઈ, પણ આખા સમાજે એનો બહિષ્કાર કર્યો હતો. એ અછૂત કન્યા હતી, તે સાવ એકલી પડી ગઈ હતી. સહુ એને દુરાચારીણી માનતા હતા. આટલું જાણ્યા પછી અત્યારની વાસ્તવિક સ્થિતિ વિશે વિચારીએ તો આખી પ્રજામાં એક ભય છે એટલે જ તે બાવા-બાબાને શરણે જાય છે. રાજનેતાઓ પણ ભયભીત છે એટલે પોતાની વોટબેંક સાચવવા બાબા -બાપુઓને શરણે જાય છે. અહીં ગુજરાતી કહેવત યાદ આવે, ‘લોભિયા હોય ત્યાં ધુતારા ભૂખે ના મરે.’